บูพาฯเผยตั้งเป้าเบี้ยรับรวมปี54เติบโต 15-20%
บูพาฯเผยตั้งเป้าเบี้ยรับรวมปี54เติบโต 15-20%&nbsp;บูพา เปิดแผนธุรกิจปี 54 ส่งโฆษณาทีวีรุกตลาดหนัก สร้างแบรนด์ เพิ่มช่องทางขายผ่านโทรศัพท์จับฐานลูกค้าสถาบันการเงิน ดันเบี้ยรับรวมโต 15-20%
12 ม.ค. 2554

บูพาฯเผยตั้งเป้าเบี้ยรับรวมปี54เติบโต 15-20% บูพา เปิดแผนธุรกิจปี 54 ส่งโฆษณาทีวีรุกตลาดหนัก สร้างแบรนด์ เพิ่มช่องทางขายผ่านโทรศัพท์จับฐานลูกค้าสถาบันการเงิน ดันเบี้ยรับรวมโต 15-20% 
นายแอนดริว วอง กรรมการผู้จัดการ บริษัทบูพา ประกันสุขภาพ เปิดเผยว่า แผนธุรกิจปี 2554 บริษัทตั้งเป้าเบี้ยรับรวมเพิ่มขึ้น 15-20% จากปี 2553 ที่เบี้ยรับรวมเพิ่มขึ้นประมาณ 15% ซึ่งยังไม่สามารถระบุตัวเลขที่แน่นอนได้เพราะอยู่ระหว่างการตรวจสอบ
ทั้งนี้ ตามข้อมูลของสำนักงานคณะกรรมการกำกับและส่งเสริมการประกอบธุรกิจประกันภัย(คปภ.) บริษัทบูพาฯ มีเบี้ยรับรวมในปี 2552 จำนวน 1,166.67 ล้านบาท การเพิ่มขึ้น 15% ในปี 2553 น่าจะมีเบี้ยรับรวมอยู่ที่ 1,341.67 ล้านบาท  
นายวอง กล่าวว่า สำหรับ กลยุทธ์ที่จะผลักดันให้เป้าหมายเป็นไปตามแผน คือ การโฆษณาทางทีวี 2 ชุด เริ่มวันที่ 17 ม.ค.นี้ เพื่อสร้างความรับรู้เรื่องการประกันสุขภาพให้กับตลาด ทำให้ตลาดรู้จักชื่อของบริษัทมากขึ้น และสร้างความตระหนักแก่ประชาชนว่าสุขภาพสามารถที่จะทำประกันได้
แนวโน้มการประกันสุขภาพในไทยเริ่มดีขึ้นอย่างต่อเนื่อง อาจเป็นเพราะไข้หวัดใหญ่ 2009 สายพันธ์เอชวันเอ็นวัน และประชาชนมีรายได้มากขึ้น และ การเข้ารับการรักษาพยาบาลในโรงพยาบาลรัฐมีข้อจำกัด ไม่สามารถเลือกแพทย์ได้ และ ต้องใช้เวลารอ หากเข้าโรงพยาบาลเอกชนจะต้องใช้เงินสูง จึงหันมาทำประกันสุขภาพเพื่อให้บริษัทประกันเป็นผู้รับผิดชอบค่าใช้จ่าย
นอกจากนี้ บริษัทจะขยายการขายประกันผ่านทางโทรศัพท์ต่อเนื่องจากปี 2553 โดยจะเพิ่มจำนวนพนักงานขายผ่านโทรศัพท์ และจ้างบริษัทภายนอกช่วยขายอีกช่องทางหนึ่ง เน้นฐานลูกค้าสถาบันการเงิน ที่ติดต่อให้บริษัทเข้าไปนำเสนอประกันสุขภาพแก่ลูกค้า ซึ่งบริษัทได้ออกแบบสินค้าที่เข้าใจง่าย ไม่มีขั้นตอนที่ยุ่งยาก เพื่อทำตลาดลูกค้ารายบุคคล
สำหรับปัจจุบัน บริษัทมีลูกค้ารายบุคคลกว่า 3 หมื่นราย ซึ่งจะมีการคืนโบนัสกรณีที่ไม่มีการเรียกร้องค่าสินไหมทดแทนปีละ 10% ของเบี้ยที่ชำระในปีที่ผ่านมาในรูปของเช็ค ซึ่งลูกค้าสามารถที่จะนำไปเป็นส่วนลดสำหรับเบี้ยประกันในการต่ออายุปีถัดไป โดยในแต่ละปีจะมีลูกค้าที่ไม่เคลมเลยประมาณ 10-15% ของฐานลูกค้ารายบุคคล
"บริษัทเป็นแห่งเดียวที่ค้ำประกันว่าจะรับประกันลูกค้าเก่าจนกว่าจะเสียชีวิต ซึ่งบริษัทประกันหลายแห่งจะหยุดรับประกันเมื่อลูกค้าอายุ 70 ปี แม้ว่าลูกค้าจะมีการเจ็บป่วยร้ายแรงและมีการเรียกร้องค่าสินไหมทดแทนในวงเงินที่สูงกว่าเบี้ยประกัน บริษัทก็ยังดูแลต่อไปแต่อาจจะเพิ่มเบี้ยประกันขึ้นบ้าง"นายวอง กล่าว